
ירושלים

כבוד השר פז-פינס,

הנדון: בקשה למתן אשרת שהייה זמנית לקרבן סחר בנשים – גב' ווסילינה ד'

אבקש לפנות אליך בשמה של ווסילינה ד', אישה צעירה אזרחית מולדובה, אשר הובאה לישראל באופן לא חוקי דרך מצרים בידי סוחרי נשים, ועברה התעללות קשה. 
ווסילינה הובאה לישראל ממולדובה בשנת 2002, בהיותה כבת 18 בלבד.  כפי שמאפיין קורבנות סחר רבות, ילדותה של ווסילינה עברה עליה בנחשלות עוני והזנחה. בעודה ילדה עזבה אמה את המשפחה ונסעה למוסקבה על מנת לעבוד תוך שהיא למעשה נוטשת את ילדיה. אביה, מצידו, נהג לשתות לשוכרה ולהכות אותה ואת אחיה עד זוב דם.
כך כותבת ווסילינה אודות ביתה ומשפחתה במכתב המגולל את קורותיה:
" אמא שלי נסעה לעבוד למוסקבה ואבא נשאר איתנו. הוא היה תמיד שותה ומכה אותנו באכזריות. אחר כך הוא היה זורק אותי מהבית ומאשים אותי שאמא נסעה בגללי. בהתחלה גרתי אצל הסבא שלי. הכסף שהרווחתי לא היה מספיק לשום דבר. האבא שלי, למרות שכבר לא גרתי איתם, תמיד כשהיה שתוי היה מגיע לסבא, מקלל אותי ומכה אותי. פעם אחת הוא הכה אותי באכזריות עד שכוסיתי חבורות, וידי התנפחה אחרי שכמעט נשברה. רציתי ללכת לאח של אימי. אבא פחד שאספר לו משהו ולכן נעל את הדלת ואמר שיהרוג אותי, כי הוא פחד שהמשטרה תגיע לקחת אותו. אחרי זה כל פעם שהייתי  עוזבת את הבית הייתי מפחדת לחזור. הוא הגיע עוד פעם לסבא ואיים עליו שאם הסבא יכניס אותי הביתה עוד פעם, הוא יכה אותו. גרתי אצל חברה. אימי בכלל לא התעניינה בי, לא עזרה בכלל, לכן פחדתי כבר להגיע לשם. פשוט ידעתי שאף אחד לא מחכה לי שם."
· העתק ממכתבה של ווסילינה ברוסית ותרגומו לעברית מצורפים ומסומנים כנספחים א' ו-ב' בהתאמה.

כאשר בשנת 2002 הציעו לה מכרים לנסוע לעבוד בחו"ל כמסג'יסטית, נדמה היה לה כי זהו פתח להיחלץ מהמצוקה בה היתה שרויה ולפתוח דף חדש בחייה. המגייסים הבטיחו לה כי תעבור הכשרה וכי יוסדרו עבורה כל המסמכים הנחוצים לצורך העבודה במדינה הזרה. 
משנענתה ווסילינה, הועברה בידי סוחריה למוסקבה, ומשם למצריים ודרך מדבר סיני לישראל. בישראל נמכרה יחד עם נשים נוספות לידיו של סרסור אשר העבירה לדירה בירושלים ואלצה לעבוד בזנות כפויה ללא תמורה תוך איום והתעללות. 
כך מתארת ווסילינה במכתבה את הגעתה לישראל: 
"בלי להבין משהו הסכמתי, כבר לא  היה לי משנה לאן ללכת, העיקר לעזוב את החיים הנוראים שלי. לא היה לי כסף... המסמכים שלי נשארו במצרים אבל הם אמרו שלא תהיה שום בעיה... כשעברנו את הגבול פגשו אותנו אנשים שלא הכרתי. הם הביאו אותנו לדירה. ביום השני של שהותי שם הגיעו עוד גברים. לפי הבנתי, מכרו אותי אז. הגברים האלה קנו אותי תמורת שבעת אלפים דולרים. הם היו בעלי בית (...)"

משך שלושה חודשים עבדה ווסילינה מבלי שקיבלה שכר כלשהו, בתואנה כי עליה להחזיר ל"בעליה" את עלות השקעתם בהבאתה לישראל. הכנסתה היחידה הייתה מטיפים מזדמנים שנתנו לה לקוחות אותם סיפקה. ווסילינה אולצה לקיים יחסי מין עם לקוחות רבים ובתוכם אף נרקומנים, שיכורים ולקוחות אלימים, כל זאת ללא כל אפשרות לסרב. כאשר ניסתה לסרב ללקוח מסוים או לאקט מיני מסוים, היו הלקוחות מתלוננים אצל סרסורה, וזה היה מתעמר בה ומכריח אותה לבצע את שנדרש ממנה. 
כך כותבת ווסילינה אודות תקופה זו:
"הוא הביא אותי לבית שכל הבחורות גרו בו ועבדו לפי הזמנות... באו אלי בחורה אחת ובעל הבית. הם הסבירו לי מה אני צריכה לעשות ואיך לעשות את זה. לא הייתה לי ברירה: הייתי במקום זר, במדינה זרה, עם אנשים זרים... היה לי קשה מאוד אבל כבר לא הייתה לי ברירה. לא היה לי למי או לאן ללכת משם... תמיד איימו עלי שאם אני אברח, הם ימצאו אותי בכל מקרה והעונש יהיה חמור מאוד. שאם יתפסו אותי, יעבירו אותי למקום סגור, בלי יציאות ואעבוד שם ביום ובלילה בלי כסף ובלי כלום. הם איימו עלי ואני פחדתי".
  
לאחר שלושה חודשים הכירה ווסילינה אדם אשר הציע לסייע לה לברוח מהמקום וכן עשתה. תחילה סייע לה אותו אדם במגורים, אוכל וביגוד, ולאחר מכן הכיר לה משפחה אשר קבלה אותה להתגורר בביתם וסייעה לה להכיר חברים חדשים. ווסילינה מצאה עבודה בניקיון ובמספרה והחלה לשקם עצמה ולהתפרנס באופן חלקי. 
בחלוף הזמן הכירה ווסילינה את בעלה, אזרח ישראלי. בני הזוג נישאו ועברו לגור יחד, ולפני שבועות מספר ילדה ווסילינה את בתם המשותפת. בני משפחתו של בעלה קיבלה את ווסילינה לחיקם והם תומכים בה ומסייעים לה. למרבה הצער הסתבך בעלה של ווסלינה בפלילים ונתון כעת במעצר. ווסילינה ממשיכה להתגורר בבית משפחתו ובני המשפחה תומכים ומסייעים לה ולתינוקה.
בשלב כלשהו לאחר שברחה מידי סוחריה, נעצרה ווסלינה על ידי המשטרה. ווסילינה הסכימה לשתף פעולה עם הרשויות בהעמדת סחוריה לדין, ואכן העידה כנגד סוחריה, סטאס א' ודני ח' ואלו הורשעו על ידי בית המשפט ומרצים כיום את עונשם. ווסילינה אף הביעה רצון ושיתפה פעולה עם חוקרי המשטרה בתיק נוסף אשר נגע לרשת זייפני תעודות זהות. ווסילינה שימשה סוכנת בשירות המשטרה והובילה את המשטרה ללכידתו של אדם שניהל עסק לזיוף תעודות זהות וכן ניהל בית בושת בו הוחזקו והועסקו קורבנות סחר. לדברי ווסילינה, חוקרי המשטרה הבטיחו לה כי יסייעו לה בהסדרת אשרה, אולם לא עמדו בהבטחתם זו.
· מזכר מאת רב-פקד דודו חיון אודות שיתוף בפעולה של ווסילינה עם המשטרה בנושא זיוף תעודות הזהות, רצ"ב ומסומן כנספח ג'. 
· בבקשה לחוות דעת אודות שיתוף הפעולה של ווסילינה עם הרשויות נשלחה אף אל פרקליטות המדינה, אולם זו השיבה כי הינם מתקשים באיתור התיק כיוון שהועבר לפרקליט לצורך הכנת ערעור על קולת העונש שנגזר על הסוחרים.
במהלך שהותה בישראל לאחר בריחתה, הצליחה ווסילינה לפתוח דף חדש בחייה ולהקים משפחה. היא נחושה להמשיך ולהשתקם תוך הנחת עברה הטראומטי מאחוריה והתמסרות לביתה הפעוטה ולמשפחתה החדשה, והיחידה למעשה.
בשמה של הגב' ווסילינה ד', נוכח שיתוף הפעולה שלה עם הרשויות בהבאת סוחריה ועבריינים נוספים לדין, ונוכח נסיבותיה האישיות המתוארות, הריני מתכבד לפנות אליך בבקשה כי תעניק לגב' ד' אשרת שהיה ועבודה למשך שנה, על מנת לאפשר לה המשך שיקום חייה ונקיטת ההליכים הנחוצים להסדרת חיי המשפחה שלה ומעמדה בעתיד בישראל או בחו"ל.
אודה על טיפולך בבקשה זו בהקדם האפשרי היות והמבקשת ותינוקה חיים כיום בחשש וחוסר בטחון נוכח מעמדה הבלתי מוסדר.

ככל שיידרשו פרטים נוספים ו/או יצירת קשר עם ווסילינה, אשמח לעמוד לרשותך בטל. 054-6300929.

